Kaapstad-waterkrisis: ‘Beurtwater ŉ onverwagse skok’Patricia de Lille, burgemeester van Kaapstad Patricia de Lille, burgemeester van Kaapstad, het Vrydag aangekondig dat beurtwater die stad se voorland is. De Lille het gesê die drastiese stap is nodig aangesien daar eers in April volgende jaar verligting kan kom wanneer noodplanne in werking tree. Dr. Corné Mulder, die VF Plus se hoofsweep en provinsiale leier van die Wes-Kaap, het gesê dié stap is ŉ onverwagse skok en gaan elke inwoner van die stad swaar tref. “Luidens die aankondiging sal water na sekere woongebiede sonder vooraf waarskuwing afgesny word en mense in hoogliggende gebiede bykomende probleme ervaar weens verlaagde waterdruk. Daar sal ook geen rooster wees om mense vooraf te waarsku nie,” het hy gesê. Volgens Mulder is dit wel so dat die Kaap onder ŉ knellende droogte gebuk gaan, maar die noodplanne wat die stad nou wil deurvoer, is ŉ bewys dat die burgemeester nie oop kaarte met die stad se inwoners gespeel het oor die ware omvang van die krisis nie. “Die aankondiging is boonop vaag en laat talle vrae ontstaan, soos hoeveel buurte op ŉ slag geraak kan word, hoe lank die afsluitings sal duur, hoe beplan is om plekke soos skole, hospitale en nywerhede aan die gang te hou, en vele meer. “Dit is verder insiggewend dat in die verklaring gesê word die situasie kan teen Maart of April aanstaande jaar verbeter wanneer noodplanne soos ontsouting en die sink van boorgate die metropool se watervoorraad kan aanvul.” Hy het gesê dit is niks anders nie as ŉ skokkende erkenning dié dat dinge wel lank reeds gedoen kon gewees het, maar dat hoegenaamd geen noodplan of voorsorgmaatreël getref is nie en dat die burgemeester nie ag geslaan het op talle waarskuwings oor die dreigende krisis nie. “Wat nou gebeur het, sal op vele vlakke rampspoedige gevolge vir die streek inhou. Ook wat menselyding betref. Die VF Plus doen nogtans ŉ beroep op die stad se inwoners om hande te vat en saam te staan om hierdie ongekende krisis die hoof te bied. Ons doen ook ŉ beroep op die burgemeester om voortaan oop kaarte met die publiek te speel oor die omvang van die krisis, en presies hoe dit die metropool se inwoners gaan raak,” het hy bygevoeg.